钦定古今图书集成/历象汇编/乾象典/第077卷 > 《春秋》 > 《隐公九年》
## 钦定古今图书集成/历象汇编/乾象典/第077卷 > 《春秋》 > 《隐公九年》

三月癸酉，大雨，震电。

《左传》：九年“春王三月癸酉，大雨霖以震。”书始也。

〈疏〉《说文》云：“震，劈历震物者。电，阴阳激曜也。”《河图》云：“阴阳相薄为雷，阴激阳为电。”然则震是雷之劈历，电是雷光。僖十五年“震夷伯之庙”，是劈历破之。雷之甚者为震，故何休云：“震，雷也。”

《公羊传》：“何以书？记异也。何异尔？不时也

〈注〉震雷电者，阳气也。有声名曰雷，无声名曰电。

《穀梁传》：“震，雷也；电，霆也。”

〈疏〉《说文》云：“震，霹雳也。”阴击阳为电。电者即雷之光。与此传异者，《易卦》“震为雷”，故何休亦以震为雷。霆者，霹雳之别名。有霆必有电，故传云“电，霆也。”或当“电”、“霆”为一也。

《胡传》：“震电者，阳精之发。”